Plaaslike sanger finalis in internasionale videokompetisieJennifer Zamudio het die weeklikse ronde vir die internasionale musiekvideokompetisie, SuperXtar, gewen. Argieffote. Die Afrikaanse sangeres, Jennifer Zamudio, het die weeklikse ronde van die internasionale musiekvideokompetisie gewen waaroor Maroela Media voorheen berig het. Dié internasionale musiekvideokompetisie, SuperXtar, het vir vier weke lank 10 – 12 video’s aanlyn geplaas, waarvoor aanhangers en besoekers kon stem. Jennifer het onder meer ook in die kompetisie teen Lianie May se musiekvideo vir “Naweeklyfie” meegeding en haar uitgestof. Die uitslag van dié ronde is op 9 Desember bekendgemaak. Jennifer gaan in die komende jaar in die maandelikse ronde meeding. In dié ronde gaan sy teen die ander drie weeklikse wenners meeding. Die ronde gaan vir 12 maande duur waarin vier kunstenaars per maand meeding. Indien sy die maandelikse ronde ook sou wen, gaan sy in die finale ronde in Tennessee teen die 12 maandelikse wenners meeding. Hoewel daar in die laaste paar minute van die weeklikse ronde slegs ŉ enkele paar stemme tussen haar en ŉ sanger van Portugal is, het sy op die ou end byna loshande gewen. Jennifer sê dit is oorweldigend. “Dit is net te danke aan ondersteuning van my familie, vriende en aanhangers. Ons hou duim vas vir die maandelikse ronde.” Met dié oorwinning is Jennifer die eerste Afrikaanse sangeres wat deurgedring het na die maandelikse ronde van die kompetisie. Die stemme vir die maandelikse ronde maak op 7 Januarie oop en sluit op 14 Januarie 2016. As jy wil stem, besoek SuperXtar se webwerf.